钦定古今图书集成/理学汇编/文学典/第125卷 > 《柳如京文集序》张景
## 钦定古今图书集成/理学汇编/文学典/第125卷 > 《柳如京文集序》张景

一气，为万物母，至于阴阳开阖，嘘吸消长，为昼夜，为
寒暑，为变化，为死生，皆一气之动也。庸不知斡之而
致其动者，果何物哉？不知其何物所以为神也，人之
道不远是焉。至道无用，用之者有其动也。故为德为
教，为慈爱，为威严，为赏罚，为法度，为立功，为立言，亦
不知用之而应其动者，又何物也。夫“至道潜于至诚，
至诚蕴于至明，离潜发”，蕴其至而不知所至者，非神
乎哉？尧、舜之揖让，汤、武之征伐，周公之制礼乐，孔子
之作经典，孟轲之拒杨、墨，韩愈之排释、老，大小虽殊，
皆出于不测而垂于无穷也。先生生于晋末，长于宋
初，拯五代之横流，扶百世之大教，续韩、孟而助周、孔，
非先生孰能哉？先生之道，非常儒可“道也；先生之文，
非常儒可文也。离其言于往迹，会其旨于前经，破昏
荡疑，拒邪归正，学者宗信以仰，以赖先生之用，可测
乎？”藏其用于神矣。然其生不得大位，不克著之于事
业，而尽在于文章。文章盖空言也，先生岂徒为空言
哉？足以观其志矣。今缉其遗文九十五篇，为十五卷，
命之曰《河东先生。集》先生名氏、官爵暨行事，备之行
状，而系于集后。